‘যতক্ষণ না স্বামীকে চোখে দেখছি, শান্তি নেই,’ সাংবাদিকদের জানালেন পূর্ণমের স্ত্রী

ওয়েবডেস্ক: শুধুই উৎকন্ঠা আর অপেক্ষার প্রহর! ছেলের চিন্তায় ঘুম নেই হুগলির রিষড়ার পূর্ণমকুমার সাউয়ের (BSF jawan Purnam Kumar Shaw) পরিবারের। বাবা চিন্তায় ছোট্ট ছেলে স্কুলে যাওয়া বন্ধ করে মায়ের কাছেই বসে রয়েছে।

পাক রেঞ্জার্সের (Pak Rangers) হাতে এখনও বন্দি রয়েছেন বিএসএফ জওয়ান পূর্ণমকুমার সাউ। কোনও খোঁজ নেই তাঁর। খালি মিলেছে আশ্বাস। বিএসএফের একটি দল রবিবার পূর্ণমের রিষড়ার বাড়িতে গিয়ে পরিবারের সঙ্গে কথা বলেন। এদিকে পূর্ণমের অন্তঃসত্ত্বা স্ত্রী রজনী (Rajani Shaw) সোমবার বিমানে করে স্বামীর কর্মস্থলে রওনা দেবেন। সাংবাদিকদের প্রশ্নের উত্তরে রজনী জানিয়েছেন, সবাই ভরসা দিয়েছেন, আমার বিশ্বাস সব ঠিক আছে। সবাই চেষ্টা করছেন। তবে যতক্ষণ না স্বামীকে একবার চোখের দেখা দেখতে পাচ্ছি, ততক্ষণ শান্তি পাচ্ছি না।

আরও পড়ুন: পার্ক রেঞ্জার্সের হাতে আটক জওয়ান স্বামীকে ফেরাতে পাঠানকোট যাচ্ছেন পূর্ণমের অন্তঃসত্ত্বা স্ত্রী

নদিয়ার কল্যাণীর বিএসএফ ক্যাম্প (BSF Camp) থেকে উচ্চপদস্থ আধিকারিক-সহ ১০ জন জওয়ান পূর্ণমের বাড়ি এসে তাঁর বাবা, মা ও স্ত্রীর সঙ্গে কথা বলেন। সঙ্গে ফল-মিষ্টিও এনেছিলেন। জওয়ানের পরিবার জানিয়েছেন, কল্যাণী থেকে দলটি পঠানকোটের বিএসএফ কর্তৃপক্ষের নির্দেশেই তাদের বাড়ি এসেছিলেন। তাঁরা সকলে ভরসা দিয়েছেন। অনেকটা নিশ্চিন্ত লাগছে। রজনী জানিয়েছেন, ওদের আসার পর অনেকটাই ভরসা পেয়েছি।

পরিবার সূত্রে খবর, রজনী ছয়মাসের অন্তঃসত্ত্বা। সেই কারণে ট্রেনের ধকল না নিয়ে বিমানে যাওয়ার সিদ্ধান্ত নিয়েছেন তিনি। প্রথমে রবিবার সন্ধ্যায় ট্রেনে যাবেন বলে ঠিক ছিল। পরে সিদ্ধান্ত বদল করেন তিনি। আজ রজনীর সঙ্গে তার আট বছরের ছেলে, দুই বোন এবং খুড়তুতো ভাই যাবেন। কলকাতা থেকে দুপুর ১টা ২৫ মিনিটের বিমানে প্রথমে চণ্ডীগড়ে যাবেন তাঁরা। সেখান থেকে গাড়িতে স্বামীর কর্মস্থল পাঠানকোট পৌঁছবেন রজনীরা। রজনী জানিয়েছেন, “পাঠানকোটে যদি কোনও সহযোগিতা না পাই, তা হলে দিল্লিতে প্রধানমন্ত্রীর দফতরে যাব।”

পূর্ণমের বাড়িতে যান রিষড়ার পুরপ্রধান বিজয়সাগর মিশ্র। পঞ্জাবে যাওয়ার বিমানের টিকিটের ব্যাপারে তিনি ব্যবস্থা করেন।

উল্লেখ্য, গত বুধবার শারীরিক ক্লান্তি থাকার জন্য ভুলবশত পাকিস্তানের পঞ্জাব প্রদেশে ঢুকে একটি গাছের তলায় বিশ্রাম করছিলেন বিএসএফ জওয়ান পূর্ণমকুমার সাউ। সেই সময় পাক রেঞ্জার্স তাঁকে আটক করে। এর পর ফ্ল্যাগ মিটিং করেও এখনও কোনও ইতিবাচক খবর আসেনি।